Hofstukke: Besluit oor Kubaanse ingenieurs onwettig - Solidariteit WêreldSolidariteit Wêreld
Tuis › Mediaverklarings › Hofstukke: Besluit oor Kubaanse ingenieurs onwettig
Hofstukke: Besluit oor Kubaanse ingenieurs onwettig
Dinsdag | 06 Julie | 2021
Solidariteit het sy hofstukke in die saak wat hy teen die Departement van Menslike Nedersettings, Water en Sanitasie voer, uitgereik. In die hofstukke daag hy die wettigheid uit van die besluit om Kubaanse ingenieurs in te voer.
Volgens Solidariteit voldoen minister Lindiwe Sisulu en haar departement nie aan die wetsvereistes van artikel 217 van die Grondwet wat voorskryf dat staatsinstansies effektief bestuur moet word nie. Solidariteit vra dat die besluit om Kubaanse ingenieurs aan te stel, ter syde gestel moet word en voer aan dat die korrekte prosedure in die aanstel van sodanige ingenieurs nie deur die departement gevolg is nie en dat daar geen deursigtigheid in die proses was nie.
"Wat minister Sisulu en haar departement doen, is ongrondwetlik. Sy mislei die publiek doelbewus, konkel agteraf en systap prosesse wat gevolg moet word. Met hierdie aksies ondermyn sy die wet en versuim sy om te voldoen aan die vereistes wat aan haar gestel word. Ons herinner die minister daaraan dat sy 'n verpligting teenoor Suid-Afrika het en dat sy haar verantwoordelikhede moet nakom. Sy wil egter nie gehoor gee nie en het ons met geen ander keuse gelaat as om ons na die hof te wend nie," sê Anton van der Bijl, hoof van regsake by Solidariteit.
Solidariteit argumenteer verder dat die besluit om Kubaanse ingenieurs in te voer, oneties is omdat die aangewese ingenieurs slegs 'n klein gedeelte van die gelde sal sien terwyl die meerderheid daarvan aan Kubaanse regering oorbetaal sal word. Volgens hom word hierdie Kubaanse werkers uitgebuit sodat die regering "ou politieke skuld" wat hoofsaaklik deur die ANC aangegaan is, kan terugbetaal.
"Suid-Afrika kan nie pa staan vir die ANC se politieke skuld nie. Ons kan ook nie toekyk hoe mense uitgebuit word nie. Om enige fondse aan te wend om ingevoerde arbeid te befonds terwyl jou eie werksmag onder 'n pandemie en werkloosheid gebuk gaan, is onverantwoordelik en irrasioneel. Ons kan nie toelaat dat belastinggeld op hierdie wyse verkwis word nie. Ons gaan voort met ons saak en sal aanhou om teen die oneffektiwiteit en onbevoegdheid van die staat te veg," sluit Van der Bijl af.